ΓΡΑΠΤΗ ΕΡΩΤΗΣΗ E-1393/98

υποβολή: Alonso Puerta (GUE/NGL) , Laura González Álvarez (GUE/NGL) και Pedro Marset Campos (GUE/NGL) προς την Επιτροπή

(7 Μαΐου 1998)

Θέμα: Προστασία των λύκων

Από μελέτες διαφόρων οργανισμών σχετικά με την κατάσταση και διατήρηση των πληθυσμών των λύκων στην Ιβηρική Χερσόνησο, προκύπτει ότι οι πληθυσμοί των λύκων στην Ισπανία, βορείως του Ντουέρο, περιοχή που έχει συμπεριληφθεί στο παράρτημα V της οδηγίας 92/43/ΕΟΚ(1) (όπως τροποποιήθηκε από την οδηγία 97/62)(2) αντιμετωπίζουν σοβαρά προβλήματα επιβίωσης, με ρυθμό ετήσιας θνησιμότητας που ανέρχεται στο 30 %, της οποίας ένα 70 % οφείλεται σε θανατώσεις με παράνομες μεθόδους. Επίσης διαπιστώνεται μια τάση προοδευτικής μείωσης των εν λόγω πληθυσμών.

Οι πληθυσμοί των λύκων νοτίως του Ντουέρο έχουν τελείως εξαλειφθεί λόγω, ουσιαστικά, της μη εφαρμογής των προβλεπομένων μέτρων προστασίας, μολονότι η περιοχή αυτή είχε συμπεριληφθεί στα παραρτήματα ΙΙ και IV, δηλαδή στις κατηγορίες μεγαλύτερης προστασίας. Ως εκ τούτου, κρίνεται σήμερα αναγκαία η επανεισαγωγή του είδους αυτού στην εν λόγω περιοχή, σύμφωνα με το άρθρο 22 της προειρημένης οδηγίας, που προβλέπει τη δυνατότητα σχετικών προγραμμάτων με συγχρηματοδότηση από το κράτος μέλος και την ΕΕ.

Εκτιμώντας ότι η Επιτροπή είναι επιφορτισμένη με την τήρηση των συνθηκών και λαμβάνοντας υπόψη ότι το άρθρο 130Ρ θέτει ως κοινοτικό στόχο τη διατήρηση του περιβάλλοντος, καθώς και τις διατάξεις που έχουν εγκριθεί από τα κοινοτικά όργανα, δυνάμει του εν λόγω άρθρου, για των οποίων την τήρηση εκ μέρους των κρατών μελών οφείλει να επαγρυπνεί:

- Ποιά μέτρα σκέπτεται να λάβει η Επιτροπή για να ενταχθούν οι πληθυσμοί των λύκων βορείως του Ντουέρο στο παράρτημα IV της οδηγίας 92/43, ενόψει της προοδευτικής επιδείνωσης της κατάστασής τους;

- Πώς σκέπτεται να επιλύσει η Επιτροπή το πρόβλημα της εξάλειψης των πληθυσμών των λύκων νοτίως του Ντουέρο, λόγω της παράλειψης του ισπανικού κράτους να θέσει σε ουσιαστική εφαρμογή την προειρημένη οδηγία;

Απάντηση της καςBjerregaard εξ ονόματος της Επιτροπής

(11 Ιουνίου 1998)

Η Επιτροπή δεν προτίθεται βραχυπροθέσμως να προτείνει τροποποιήσεις των παραρτημάτων της οδηγίας 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων και της άγριας πανίδας και χλωρίδας. Θεωρεί ότι απόλυτη προτεραιότητα θα πρέπει να αποτελέσει η συγκρότηση του δικτύου Natura 2000, η οποία επί του παρόντος ευρίσκεται σε πλήρη εξέλιξη. Η τροποποίηση των παραρτημάτων κατά αυτή τη φάση ενδεχομένως να προκαλέσει ανεπιθύμητες στρεβλώσεις και καθυστερήσεις, ακόμη και για την προστασία του λύκου. Αφότου ολοκληρωθεί η εκπόνηση του δικτύου Natura 2000, η Επιτροπή θα μπορούσε ενδεχομένως να προτείνει τροποποιήσεις των παραρτημάτων της οδηγίας που θα καθίσταντο απαραίτητες για τη διατήρηση των σχετικών φυσικών οικοτόπων και ειδών της άγριας πανίδας και χλωρίδας.

Σύμφωνα με τα προβλεπόμενα στο άρθρο 22 της οδηγίας 92/43/ΕΚ, τα κράτη μέλη εξετάζουν κατά πόσο είναι σκόπιμο να εισάγουν τοπικά είδη που αναφέρονται στο παράρτημα IV, στο έδαφός τους, εάν το μέτρο αυτό μπορεί να συμβάλει στη διατήρησή τους, εφόσον βεβαίως από έρευνα που έχει διεξαχθεί και βάσει της πείρας που αποκτήθη σε άλλα κράτη μέλη ή αλλού προκύπτει ότι η επανεισαγωγή αυτή συμβάλλει αποτελεσματικά στην αποκατάσταση αυτών των ειδών σε ικανοποιητική κατάσταση διατήρησης, και εφόσον πριν από την επανεισαγωγή διεξαχθούν οι δέουσες διαβουλεύσεις με το ενδιαφερόμενο κοινό.

Η Ισπανία έχει την δυνατότητα να κάνει χρήση αυτής της διάταξης για να αντιμετωπίσει την εξαφάνιση του λύκου νοτίως του Duero. Η Επιτροπή δεν διαθέτει την αρμοδιότητα παρέμβασης εν προκειμένω.

(1) ΕΕ L 206, 22.7.1992, σελ. 7.

(2) ΕΕ L 305, 8.11.1997, σελ. 42.